CELEX: 32022D0614
Language: hu
Date: 2022-02-11 00:00:00
Title: A Tanács (EU) 2022/614 határozata (2022. február 11.) az Európai Unió és a Mauritiusi Köztársaság közötti halászati partnerségi megállapodásban előírt halászati lehetőségek és pénzügyi hozzájárulás megállapításáról szóló jegyzőkönyv meghosszabbításáról szóló, az Európai Unió és a Mauritiusi Köztársaság között levélváltás formájában létrejött megállapodásnak az Unió nevében történő aláírásáról és ideiglenes alkalmazásáról

2022.4.13.   
               
               
                  HU
               
               
                  Az Európai Unió Hivatalos Lapja
               
               
                  L 115/43
               
            
         A TANÁCS (EU) 2022/614 HATÁROZATA
         (2022. február 11.)
         az Európai Unió és a Mauritiusi Köztársaság közötti halászati partnerségi megállapodásban előírt halászati lehetőségek és pénzügyi hozzájárulás megállapításáról szóló jegyzőkönyv meghosszabbításáról szóló, az Európai Unió és a Mauritiusi Köztársaság között levélváltás formájában létrejött megállapodásnak az Unió nevében történő aláírásáról és ideiglenes alkalmazásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 43. cikkére, összefüggésben 218. cikke (5) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Európai Unió és a Mauritiusi Köztársaság közötti halászati partnerségi megállapodást (1) (a továbbiakban: a megállapodás) a 2014/146/EU tanácsi határozattal (2) az Unió nevében jóváhagyták, és az 2014. január 28-án hatályba lépett.
                  
               
                     (2)
                  
                  
                     Az Európai Unió és a Mauritiusi Köztársaság közötti halászati partnerségi megállapodásban előírt halászati lehetőségek és pénzügyi hozzájárulás megállapításáról szóló jegyzőkönyv (3) (a továbbiakban: a jegyzőkönyv) alkalmazása 2017. december 8-án kezdődött meg négyéves időszakra. A jegyzőkönyv 2021. december 7-én hatályát vesztette.
                  
               
                     (3)
                  
                  
                     A Tanács 2021. szeptember 28-án felhatalmazta a Bizottságot arra, hogy kezdjen tárgyalásokat a Mauritiusi Köztársasággal a megállapodás végrehajtásáról szóló új jegyzőkönyv megkötéséről.
                  
               
                     (4)
                  
                  
                     A jegyzőkönyv megújítására irányuló tárgyalások befejezéséig a Bizottság az Unió nevében tárgyalásokat folytatott az Unió és a Mauritiusi Köztársaság között levélváltás formájában létrejött, a jegyzőkönyv legfeljebb hat hónappal történő meghosszabbításáról szóló megállapodásról. A jegyzőkönyv meghosszabbítására irányuló tárgyalások sikeresen lezárultak, és az Európai Unió és a Mauritiusi Köztársaság közötti halászati partnerségi megállapodásban előírt halászati lehetőségek és pénzügyi hozzájárulás megállapításáról szóló jegyzőkönyv meghosszabbításáról szóló, az Európai Unió és a Mauritiusi Köztársaság között levélváltás formájában létrejött megállapodást (a továbbiakban: a levélváltás formájában létrejött megállapodás) 2021. december 6-án parafálták.
                  
               
                     (5)
                  
                  
                     A levélváltás formájában létrejött megállapodás célkitűzései, hogy lehetővé tegye az Unió és a Mauritiusi Köztársaság számára a további együttműködést egy fenntartható halászati politika előmozdítása és a mauritiusi vizek halászati erőforrásainak felelősségteljes kiaknázása érdekében, valamint, hogy lehetővé tegye az uniós hajók számára halászati tevékenységeik folytatását az említett vizeken.
                  
               
                     (6)
                  
                  
                     A levélváltás formájában létrejött megállapodást – annak későbbi időpontban történő megkötésére figyelemmel – alá kell írni.
                  
               
                     (7)
                  
                  
                     Az uniós hajóknak a mauritiusi vizeken folytatott halászati tevékenysége megszakításának korlátozása érdekében a levélváltás formájában létrejött megállapodást – a hatálybalépéséhez szükséges eljárások befejezéséig – ideiglenesen alkalmazni kell,
                  
               ELFOGADTA EZT A HATÁROZATOT:
         
            1. cikk
            A Tanács felhatalmazást ad az Európai Unió és a Mauritiusi Köztársaság közötti halászati partnerségi megállapodásban előírt halászati lehetőségek és pénzügyi hozzájárulás megállapításáról szóló jegyzőkönyv meghosszabbításáról szóló, az Európai Unió és a Mauritiusi Köztársaság között levélváltás formájában létrejött megállapodásnak az Unió nevében történő aláírására, figyelemmel az említett megállapodás megkötésére (4).
         
         
            2. cikk
            A Tanács elnöke felhatalmazást kap arra, hogy kijelölje a levélváltás formájában létrejött megállapodásnak az Unió nevében történő aláírására jogosult személy(eke)t.
         
         
            3. cikk
            A levélváltás formájában létrejött megállapodás – a levélváltás formájában létrejött megállapodás 10. pontjával összhangban – 2022. január 1-jétől vagy az annak aláírását követő bármely későbbi időponttól kezdődően – az annak hatálybalépéséhez szükséges eljárások befejezéséig – ideiglenesen alkalmazandó.
         
         
            4. cikk
            Ez a határozat az elfogadásának napján lép hatályba.
         
         
            Kelt Brüsszelben, 2022. február 11-én.
            
               
                  a Tanács részéről
               
               
                  az elnök
               
               J.-Y. LE DRIAN
            
         
         
            (1)  HL L 79., 2014.3.18., 3. o.
         
         
            (2)  A Tanács 2014/146/EU határozata (2014. január 28.) az Európai Unió és a Mauritiusi Köztársaság közötti halászati partnerségi megállapodás megkötéséről (HL L 79., 2014.3.18., 2. o.).
         
            (3)  HL L 279., 2017.10.28., 3. o.
         
         
            (4)  Lásd e Hivatalos Lap 45. oldalát.